**ΟΡΙΣΜΟΙ 1ου κεφαλαίου Ιστορίας Κατεύθυνσης**

**Μεγάλη Ιδέα**

Η **εθνική ιδεολογία** που εκπορεύθηκε από την αντίληψη ότι το **υπάρχον κράτος** *(μετά την ανεξαρτησία)* δεν ήταν παρά μία **ημιτελής κατασκευή**, τα θεμέλια για κάτι μεγαλύτερο. Διατυπώθηκε από τον Ιω. Κωλέττη το 1844 στην Εθνοσυνέλευση: Το βασίλειο αποτελούσε μόνο ένα φτωχό μέρος της Ελλάδας. Το σημαντικότερο βρισκόταν υπό οθωμανική κατοχή και θα έπρεπε **όλες οι δυνάμεις του έθνους να διατεθούν για την απελευθέρωση** αυτού του τμήματος. Η ιδεολογία αυτή δημιουργούσε προσδοκίες για ολοκλήρωση του εθνικού οράματος, που προϋπέθετε **σημαντική διεύρυνση των συνόρων**, με την **ενσωμάτωση στο ελληνικό κράτος περιοχών** όπου ζούσαν **συμπαγείς ελληνικοί πληθυσμοί** για αιώνες. Με τη Μικρασιατική καταστροφή (1922) χάθηκαν οι ανεπτυγμένες οικονομικά και πολιτιστικά περιοχές της Μικράς Ασίας και της Ανατολικής Θράκης. Αυτό αποτέλεσε και την τελευταία πράξη της Μεγάλης Ιδέας.

**Ισοζύγιο πληρωμών**

**Η σχέση ανάμεσα στην αξία των εισαγωγών και των εξαγωγών**. Το ισοζύγιο πληρωμών στο εξωτερικό εμπόριο ήταν μόνιμα **παθητικό**, διότι η Ελλάδα αγόραζε από το εξωτερικό προϊόντα μεγαλύτερης αξίας από όσα πωλούσε.

**Εθνικές γαίες**

 Οι **ακίνητες, οι κτηματικές ιδιοκτησίες των Οθωμανών** που περιήλθαν στον έλεγχο του ελληνικού κράτους. Η γη αυτή ανήκε στο **οθωμανικό δημόσιο** είτε σε **μουσουλμανικά ιδρύματα** είτε σε **ιδιώτες**, ως **ιδιοκτησία** ή ως **δικαίωμα νομής** (εκμετάλλευσης). Οι περιουσίες αυτές περιήλθαν στην κυριότητα του ελληνικού κράτους «**επαναστατικώ δικαίω**». Η έκταση των γαιών αυτών μπορεί να υπολογιστεί χονδρικά σε **4.000.000** έως **5.000.000** στρέμματα.

**Επάλληλα δικαιώματα επί της γης**

**Διαφορετικά δικαιώματα** που **ασκούνται ταυτόχρονα** στο ίδιο έδαφος από **διαφορετικά φυσικά ή νομικά πρόσωπα** (π.χ. δικαίωμα ψιλής κυριότητας, δικαίωμα κατοχής, νομής, ενοικίασης κλπ)

**Σκωρίες**

Τα **υλικά που είχαν συσσωρευτεί στο Λαύριο** στη διάρκεια αιώνων εκμετάλλευσης των ορυχείων κατά την **αρχαιότητα**. Η τεχνολογία της εποχής (1866) επέτρεπε την απόσπαση μεταλλεύματος από αυτά τα κατάλοιπα.

**Εκδοτικό δικαίωμα**

 Η **δυνατότητα** της **Εθνικής Τράπεζας ως το 1927** *(ίδρυση Τράπεζας της Ελλάδος)* και κύρια πηγή εσόδων της, να **εκδίδει τραπεζογραμμάτια**, χαρτονομίσματα δηλαδή για λογαριασμό του **ελληνικού κράτους**. Το τελευταίο μάλιστα **ενίσχυε και επέβαλλε την κυκλοφορία** τους.

**ΔΟΕ**

**Διεθνής Οικονομικός Έλεγχος**: Τα οικονομικά του ελληνικού κράτους οδηγήθηκαν σε καθεστώς ΔΟΕ μετά τον πόλεμο του **1897** και εξαιτίας και της πτώχευσης που είχε προηγηθεί (**1893**). **Εκπρόσωποι έξι δυνάμεων** (Αγγλία, Γαλλία, Αυστρία, Γερμανία, Ρωσία, Ιταλία) **ανέλαβαν τη διαχείριση βασικών κρατικών εσόδων**. Επρόκειτο για τα έσοδα των μονοπωλίων αλατιού, φωτιστικού πετρελαίου, σπίρτων, παιγνιοχάρτων, χαρτιού σιγαρέτων, τα έσοδα από την εξόρυξη σμύριδας Νάξου, τον φόρο καπνού, τα λιμενικά δικαιώματα του Πειραιά, τόν φόρο χαρτοσήμου κ.λπ. Το ύψος αυτών των εξόδων ανερχόταν σε 28.000.000 έως 30.000.000 δραχμές. **Στόχος** αυτής της υποχρεωτικής διαχείρισης ήταν η εκπλήρωση των υποχρεώσεων της χώρας προς την Οθωμανική αυτοκρατορία, δηλαδή **η καταβολή της πολεμικής αποζημίωσης ύψους 92.000.000 δραχμών** και η **εξυπηρέτηση των άλλων δανείων**.

**Πτώχευση**

Κατά το έτος **1893** η Ελλάδα βρέθηκε σε **αδυναμία να εξυπηρετήσει τα τοκοχρεωλύσια των εξωτερικών της δανείων** και ζήτησε **επαναδιαπραγμάτευση του δημόσιου χρέους** της. Η πτώχευση όπως χαρακτηρίστηκε είχε την εποχή εκείνη στην Ελλάδα μεγάλο πολιτικό και οικονομικό κόστος.

**Πιστοληπτική ικανότητα**

 Η **δυνατότητα ενός κράτους να λαμβάνει δάνεια** από **διεθνείς χρηματαγορές** με **ικανοποιητικούς όρους**. Εξαρτάται κυρίως από τη **φερεγγυότητά** του να πληρώνει προηγούμενα δάνεια αλλά και από τη σχετικά **καλή του οικονομική κατάσταση.**

**Τανζιμάτ**

Με τον όρο αυτό περιγράφεται μια μεγάλη περίοδος μεταρρυθμιστικών προσπαθειών στην Οθωμανική αυτοκρατορία. Οι μεταρρυθμίσεις αυτές που έγιναν κάτω από την πίεση των Ευρωπαϊκών Δυνάμεων την επαύριο του Κριμαϊκού πολέμου, εξασφάλιζαν την **ισότητα ανάμεσα στις θρησκευτικές ομάδες της Οθωμανικής αυτοκρατορίας** και κατά συνέπεια **ενίσχυαν την οικονομική, κοινωνική και πολιτική θέση των χριστιανών**, ιδιαίτερα των Ελλήνων.

**Εμβάσματα**

**Αποστελλόμενα** **χρηματικά ποσά**, **επιταγές** που έστελναν **οι Έλληνες μετανάστες στους συγγενείς** **τους** στην Ελλάδα, από το εισόδημά τους στην ξενιτιά. Τα εμβάσματα ενίσχυαν τα συναλλαγματικά αποθέματα της χώρας και η σημασία τους για την ελληνική οικονομία ήταν **το ίδιο σημαντική με αυτή των μεγάλων κεφαλαίων** της ομογένειας. **Ενίσχυσαν** σοβαρά την **οικονομία της υπαίθρου** που υπέφερε από τη σταφιδική κρίση.

**Αγροτική μεταρρύθμιση**

 Η αλλαγή στο καθεστώς ιδιοκτησίας της γης. Η **κατάργηση** δηλαδή των **μεγάλων ιδιοκτησιών** και η **κατάτμηση** των αξιοποιήσιμων εδαφών **σε μικρές παραγωγικές μονάδες**, οικογενειακού χαρακτήρα, που ανταποκρίνονταν καλύτερα στις νέες παραγωγικές και κοινωνικές συνθήκες.

**Τσιφλίκια**

**Μεγάλες κτηματικές ιδιοκτησίες** *(φεουδαρχικού τύπου).* Τα λίγα εναπομείναντα τσιφλίκια στην **Αττική** και την **Εύβοια** δεν προκαλούσαν ιδιαίτερο πρόβλημα. Όταν όμως ενσωματώθηκε η **Θεσσαλία**, το **1881** στην Ελλάδα ήρθε στο προσκήνιο το ζήτημα των τσιφλικιών. **Αγοράστηκαν από πλούσιους Έλληνες του εξωτερικού**, οι οποίοι, πέρα από το γεγονός ότι **διατήρησαν τον αναχρονιστικό θεσμό των κολίγων**, άσκησαν πολιτικές και κοινωνικές πιέσεις για να **κερδοσκοπήσουν από την παραγωγή του σιταριού**. *(Επιδίωξαν δηλαδή την επιβολή υψηλών δασμών στο εισαγόμενο από τη Ρωσία σιτάρι, ώστε να μπορούν να καθορίζουν όσο το δυνατόν υψηλότερες τιμές για το εγχώριο, προκαλώντας μάλιστα μερικές φορές και τεχνητές ελλείψεις).*

**Εθνικός Διχασμός**

 Η διαμάχη μεταξύ **Βενιζέλου** και **βασιλιά Κωνσταντίνου** για τη στάση που θα κρατούσε η Ελλάδα στο πλαίσιο του **Α΄ Παγκοσμίου Πολέμου 1914-1918**. Ο **Βενιζέλος** επιθυμούσε τη **συμμετοχή της Ελλάδας στην Αντάντ**, ενώ ο γερμανόφιλος **Κωνσταντίνος** προτιμούσε την **ουδετερότητα**. Ο Εθνικός Διχασμός οξύνθηκε τη διετία **1915-1917** και χώρισε την Ελλάδα σε **δύο κράτη** *(κράτος της Θεσσαλονίκης – κράτος των Αθηνών)* και τους Έλληνες σε **δύο παρατάξεις** *(Βενιζελικούς ή Αμυνίτες και βασιλικούς).*

**Φεντερασιόν**

Η μεγάλη **πολυεθνική** **εργατική** οργάνωση της **Θεσσαλονίκης** *(μιας πόλης με σημαντικό -για τα μέτρα της περιοχής- βιομηχανικό υπόβαθρο και με κοσμοπολίτικο χαρακτήρα)* με **πρωτεργάτες** **σοσιαλιστές** από την ανοιχτή σε νέες ιδέες **εβραϊκή κοινότητα** της πόλης, που αποτέλεσε σημαντικό **δίαυλο** για τη **διάδοση σοσιαλιστικής και εργατικής ιδεολογίας** στη χώρα.

**ΓΣΕΕ**

**Γενική Συνομοσπονδία Εργατών Ελλάδος**. Ιδρύθηκε προς το **τέλος του Α΄ Παγκοσμίου Πολέμου** και συμπεριέλαβε **κλαδικά** και **τοπικά σωματεία**. Ήταν αποτέλεσμα της **ταχύτατης ωρίμασης του εργατικού και σοσιαλιστικού κινήματος** ως συνέπεια των πιέσεων που δέχτηκε η ελληνική κοινωνία, της εμπλοκής της σε διεθνείς υποθέσεις και του **αντίκτυπου της ρωσικής επανάστασης** στη διάρκεια του Α΄ Παγκοσμίου Πολέμου.

**ΣΕΚΕ**

**Σοσιαλιστικό Εργατικό Κόμμα της Ελλάδος**, το οποίο ιδρύθηκε προς το **τέλος του Α΄ Παγκοσμίου Πολέμου** κι αργότερα προσχώρησε στην **Τρίτη Κομμουνιστική Διεθνή** και μετονομάστηκε σε **ΚΚΕ** (Κομμουνιστικό Κόμμα Ελλάδος).

**Βενιζελισμός**

Στην περίοδο **1910-1922**, κατά την οποία η Ελλάδα βρισκόταν σε συνεχή πολεμική ετοιμότητα, εμφανίστηκε μια **νέα πολιτική αντίληψη**, που εκφράστηκε με τον Ελευθέριο Βενιζέλο και ονομάστηκε συνοπτικά «**βενιζελισμός**». Είναι δύσκολο να ορίσουμε με λίγα λόγια τι ακριβώς ήταν αυτή η πολιτική, στον οικονομικό όμως τομέα φαίνεται ότι ο βενιζελισμός θεωρούσε το ελληνικό **κράτος ως μοχλό έκφρασης και ανάπτυξης του ελληνισμού**. Το ελληνικό κράτος δηλαδή έπρεπε να επιδιώξει την **ενσωμάτωση του εκτός συνόρων ελληνισμού** και, με **ενιαία** **εθνική και κρατική υπόσταση**, να διεκδικήσει τη θέση του στον τότε σύγχρονο κόσμο. Αυτό προϋπέθετε όχι μόνο **θεσμικό εκσυγχρονισμό**, που θα καθιστούσε το κράτος αποτελεσματικό και αξιόπιστο, αλλά και γενικότερη προσήλωση στην ιδέα της **ανάπτυξης των παραγωγικών δυνάμεων** του έθνους.

**Θεωρητικός δανεισμός**

Το **1917**, η χώρα ήταν αναλάβει χωρίς εξωτερική αρωγή το **κόστος συμμετοχής της στον Α΄ Παγκόσμιο Πόλεμο**. Οι Σύμμαχοι τότε προχώρησαν σ’ έναν ιδιόμορφο δανεισμό της χώρας, που θα είχε οδυνηρές συνέπειες για το μέλλον. Η **Γαλλία**, η **Μεγάλη Βρετανία** και οι **ΗΠΑ** ενέκριναν μεγάλα δάνεια προς την Ελλάδα: 12.000.000 λίρες Αγγλίας, 300.000.000 γαλλικά φράγκα και 50.000.000 δολάρια ΗΠΑ. Ο δανεισμός όμως ήταν θεωρητικός**. Τα ποσά αυτά δεν εκταμιεύτηκαν ούτε δόθηκαν στην Ελλάδα.** Θεωρήθηκαν **κάλυμμα για την έκδοση πρόσθετου χαρτονομίσματος**, με το οποίο η κυβέρνηση Βενιζέλου θα χρηματοδοτούσε την πολεμική της προσπάθεια. Ένα είδος αποθέματος, δηλαδή, σε χρυσό και σε συνάλλαγμα, που δεν βρισκόταν όμως υπό τον έλεγχο της χώρας.

**Διχοτόμηση του χαρτονομίσματος**

Το **Μάρτιο του 1922** τα δημοσιονομικά δεδομένα έφτασαν σε πλήρες αδιέξοδο, το οποίο αντιμετωπίστηκε με έναν απρόσμενο τρόπο. Λίγους μήνες πριν από την κατάρρευση του Ελληνικού Μετώπου στη Μικρά Ασία, η Κυβέρνηση προέβει σε ένα πρωτότυπο εσωτερικό αναγκαστικό δάνειο, με **διχοτόμηση του χαρτονομίσματος**. Το **αριστερό** τμήμα **εξακολουθούσε να κυκλοφορεί** στο **50%** της αναγραφόμενης αξίας, ενώ το **δεξιό** ανταλλάχθηκε με **ομολογίες του Δημοσίου**. Η επιχείρηση στέφθηκε από **επιτυχία**, το κράτος απέκτησε **1.200.000.000 δραχμές** και το πείραμα επαναλήφθηκε το **1926**.

**Ούλεν**

Οι ραγδαίες αλλαγές, τις οποίες προκάλεσαν στη χώρα οι συνέπειες του Μικρασιατικού πολέμου, ανέδειξαν την ανάγκη για σημαντικές επενδύσεις στις υποδομές της χώρας. Το πολεοδομικό συγκρότημα της Αθήνας, για παράδειγμα, ξεπέρασε, με την έλευση των προσφύγων, το 1.000.000 κατοίκους και, φυσικά, δεν μπορούσε πλέον να **υδρεύεται** με το χρονολογούμενο από τους ρωμαϊκούς χρόνους **Αδριάνειο Υδραγωγείο**. Τη λύση του ζητήματος ανέλαβε το **1925** η αμερικανική εταιρεία **ΟΥΛΕΝ**, με την **κατασκευή του φράγματος και της τεχνητής λίμνης στο Μαραθώνα.**

**Πάουερ**

Γύρω στο **1925** η βρετανική εταιρεία **ΠΑΟΥΕΡ**ανέλαβε την εγκατάσταση μονάδων παραγωγής **ηλεκτρικού ρεύματος στην πρωτεύουσα** αλλά και τη δημιουργία σύγχρονου δικτύου αστικών συγκοινωνιών, βασισμένου σε **ηλεκτροκίνητα τραμ** και **λεωφορεία.**

**Κρατικός παρεμβατισμός**

Οικονομική αντίληψη – πρακτική σύμφωνα με την οποία **το κράτος παρεμβαίνει και ρυθμίζει την οικονομική δραστηριότητα**, δημιουργώντας **συνθήκες κλειστής οικονομίας**. Το κράτος για να αποτρέψει τις εισαγωγές επιβάλλει **δασμολογικό προστατευτισμό** (τελωνειακούς δασμούς) **στα εισαγόμενα προϊόντα**, ενώ παράλληλα προσπαθεί να **ενισχύσει την εγχώρια παραγωγή** και τις **εξαγωγές**.

**Κλήριγκ**

Στο **εξωτερικό εμπόριο** κυριάρχησε προοδευτικά η μέθοδος του διακανονισμού «**κλήριγκ**». Οι διεθνείς συναλλαγές δεν γίνονταν, δηλαδή, με βάση το μετατρέψιμο συνάλλαγμα αλλά με βάση **διακρατικές συμφωνίες** που **κοστολογούσαν τα προς ανταλλαγή προϊόντα** και φρόντιζαν ν**α ισοσκελίσουν την αξία των εισαγωγών** με την αντίστοιχη των **εξαγωγών**, στο πλαίσιο **ειδικών λογαριασμών**. Για μια χώρα, όπως η Ελλάδα, όπου οι συναλλαγές με το εξωτερικό ήταν έντονα ελλειμματικές, η διαδικασία αυτή, πέρα από τα **αρνητικά**, είχε και **θετικά** στοιχεία.